מ.י. תביעות ראשל"צ נ' מרקון - פסקדין
מיקומך באתר: עמוד ראשי >> חיפוש פסקי-דין >> מ.י. תביעות ראשל"צ נ' מרקון
מ.י. תביעות ראשל"צ נ' מרקון
מיכאל מרקון (עציר)
בפני בקשה למעצרו של המשיב עד לתום ההליכים המשפטיים המתנהלים כנגדו.
כנגד המשיב הוגש כתב אישום שעניינו החזקת נכס החשוד כגנוב, הפרת הוראה חוקית, התפרצות לרכב בכוונה לבצע גניבה, גניבה מרכב, הפרת הוראה חוקית נוספת.
ביום 11.11.09 התקיים דיון בפני כב' השופט שוורץ במסגרתו הסכימו הצדדים לקבלתו של תסקיר שירות המבחן בעניינו, זאת נוכח העובדה כי המשיב החל בהליך גמילה ולצורך בחינת אפשרות השתלבותו בהליך מסודר.
התסקיר בעניינו של המשיב התקבל ב – 14.12.09 ומתסקיר זה עולה כי שירות המבחן אינו יכול לבוא בהמלצה לשחרורו לחלופת מעצר.
טען ב"כ המשיב כי על אף המלצת שירות המבחן, יש מקום לקבלתו של תסקיר משלים במסגרתו תבחנה חלופות ספציפיות. עוד נטען ע"י ב"כ המשיב כי אנו מצויים בעת הזו בחלון הזדמנויות אשר יש לנצלו על דרך שילובו של המשיב בחלופת גמילה.
ב"כ המבקשת התנגדה לבקשה נוכח האמור בתסקיר, עברו של המשיב והשלב של ההליך הטיפולי.
לאחר ששמעתי את דברי הצדדים בפני, עיינתי בתיק בית המשפט ובתסקיר המעצר, אינני סבורה שיש מקום לקבלתו של תסקיר משלים ואפרט.
הטעם בגינו מלכתחילה נתבקש תסקיר שירות המבחן הוא בחינת חלופת מעצר טיפולית של גמילה. גם היום חזר ב"כ המשיב וטען בפני כי יש להוסיף ולבחון חלופה זו.
עם זאת, עיון בתסקיר שירות המבחן מלמד כי שירות המבחן טוען במפורש כי המשיב אינו בשל למסגרת טיפולית. עוד עולה מתוך תסקיר שירות המבחן כי המשיב היה בחלופות טיפוליות כאלו ואחרות, ואולם הליך זה כשל.
ביהמ"ש העליון קבע לא אחת כי שאלת ההליך הטיפולי בהליכי הגמילה מקומם במסגרת התיק העיקרי ולא במסגרת הליך המעצר. החריג להלכה זו מצוי בין היתר במקום שבו הנאשם נמצא באותו מועד בעיצומו של הליך טיפולי של גמילה ומכאן שקיים טעם של ממש באי קטיעתו של אותו הליך.
לאחר שעיינתי בתסקיר שירות המבחן ושמעתי את דברי הצדדים, אני למדה כי בפועל, הגם שהמשיב היה נתון בהליך גמילה במוסד רנסנס, שהרי לא מדובר בהליך גמילה המצוי בעיצומו, אלא במוסד בו שהה ימים ספורים, ולמצער עקב בעיות כלכליות לא היה יכול להיוותר בו.
כך או כך, עולה כי הטעם להיעדר המשך ההליך הטיפולי נובע בעיקר מקושי הטמון במשיב עצמו.
בבואו של בית המשפט לבחון חלופת מעצר הוא נדרש בראש ובראשונה לבחינת המשיב עצמו ומידת האמון שניתן ליתן בו, לרבות בשאלת יכולתו להירתם להליך הטיפולי.
נוכח האמור בתסקיר שירות המבחן, דומה כי התשובה בעניין זה הינה כי לעת הזו לא ניתן לעשות כן.
שירות המבחן עמוס לעייפה. איני רואה מקום להורות על קבלתו של תסקיר נוסף נוכח הדברים החד משמעיים הבאים לידי ביטוי בתסקיר שהוצג לי ולאור דברי כפי שנרשמו לעיל.
סוף דבר, אני מורה בזאת על מעצרו של המשיב עד לתום ההליכים המשפטיים המתנהלים כנגדו.